पुणे. सचिन तेंडुलकर बनने का सपना देखकर क्रिकेटर बने पुणे के विराग मारे ने सबसे लंबी बैटिंग का वर्ल्ड रिकॉर्ड बना दिया है। उन्होंने मंगलवार से गुरुवार तक नेट्स पर 50 घंटे तक बैटिंग की। कुल 2447 ओवर खेले। विराग ने लगातार 48 घंटे बैटिंग करने का इंग्लैंड के डेव न्यूमैन और रिचर्ड वेल्स के नाम दर्ज पिछला ज्वाइंट रिकॉर्ड तोड़ दिया।
कितनी देर और किस तरह खेले विराग?
- 24 साल विराग ने मंगलवार सुबह 9.30 बजे बैटिंग शुरू की।
- गुरुवार सुबह 11.35 बजे तक डटे रहे।
- यानी, पूरे 50 घंटे, 5 मिनट और 51 सेकंड।
- उन्होंने इस दौरान 2,447 ओवर (14,682 बॉल्स) का सामना किया।
- विराग ने इस दौरान कुछ बॉलर्स का सामना किया और बीच-बीच में बॉलिंग मशीन का सहारा भी लिया।
पांच घंटे बाद पहला ब्रेक
- विराग ने मैराथन बैटिंग के दौरान 25 मिनट का पहला ब्रेक पांच घंटे के बाद लिया। इसके बाद उन्होंने हर दो घंटे में 10 मिनट का ब्रेक लिया।
- विराग ने बताया, ‘करीब 27 घंटे की बैटिंग के बाद थकान हावी होने लगी थी। लेकिन तभी मैंने अपने पिता को देखा जो लातूर से सिर्फ मेरी बैटिंग देखने आए थे। इसके बाद मेरी थकान रफूचक्कर हो गई। सच तो यह है कि जब मैंने बैटिंग बंद की तब भी मुझमें दो-तीन घंटे और खेलने की ताकत थी।’
वडा पाव स्टाल लगाकर निकालते हैं खर्च
- विराग बताते हैं कि वे 2008 में सचिन के कोच रमाकांत अचरेकर एकेडमी में ट्रेनिंग ले रहे थे। लेकिन कुछ महीने बाद ही पैसे खत्म हो गए। इसलिए घर लौटना पड़ा।
- दो साल बाद वे पढ़ाई के लिए पुणे आए। खर्च चलाने के लिए वडा पाव का स्टाल लगाने लगे। खेलते भी रहे।
- विराग मारे बताते हैं कि उन्होंने 2013 में सबसे लंबी बैटिंग के रिकॉर्ड के बारे में सुना।
- इसके बाद उन्होंने नया रिकॉर्ड बनाने का फैसला लिया।
hin_Deva hin_Deva hin_Deva bho_Deva hin_Deva hin_Deva hin_Deva hne_Deva hin_Deva hin_Deva hin_Deva awa_Deva hin_Deva hin_Deva hin_Deva